શરૂઆતમાં મુંબઇમાં કેસ ચલાવવા માટે ન્યાયાધીશ જે.ટી. ઉત્પત્તની નિમણૂંક કરવામાં આવી હતી. જ્યારે અમિત શાહે દરેક સુનાવણીમા અદાલતમાં હાજર રહેવામાંથી મુક્તિ આપવા માટેની અરજી કરી ત્યારે જજે તેને મંજુર રાખવાની અનિચ્છા દર્શાવી અને તેમને કોર્ટમાં હાજર રહેવા નિર્દેશ કર્યા હતા. જોકે એમ થાય તે પહેલાં જ જજ ઉત્પત્તની બદલી થઈ ગઈ અને હાઇકોર્ટ કમિટીના આદેશને પગલે તેમના સ્થાને જજ લોયાની નિમણુક થઈ. અહી પહેલો સવાલ એ થાય છે કે સર્વોચ્ચ અદાલતે સુનાવણીની શરૂઆતથી અંત સુધી એક જ જજ દ્વારા હાથ ધરવાનો આદેશ આપ્યો હતો, તો જજ ઉત્પત્તની બદલી કરતા પહેલાં તેની પરવાનગી શા માટે લેવામાં ન આવી?